продукта или на неговото покритие. Производителите на разглеждания продукт могат лесно да направят тези видоизменения и да произвеждат разглеждания продукт и продукта, предмет на разследването, на същите производствени линии. Получените продукти може да се прилагат за същите цели, т.е. в строителната промишленост или за производство на домакински уреди. Разглежданият продукт и продуктът, предмет на разследването, следва да се считат за един и същ продукт от гледна точка на производителите и на потребителите.
 (39)
 Само две групи китайски производители износители са подали искане за освобождаване с цел да докажат, че са реални производители на продукта, предмет на разследването, и че не са увеличили продажбите си на този продукт в Съюза след налагане на първоначалните мерки. Тези двама производители представляват само част (по-малко от 1 %) от вноса на продукта, предмет на разследването, през разглеждания период. От друга страна, 19 групи китайски износители са оказали съдействие при първоначалното антидъмпингово разследване. Ниското ниво на съдействие изразява нежеланието на много китайски износители на продукта, предмет на разследването, да представят доказателства за това, че не са правили леки видоизменения на разглеждания продукт след налагане на антидъмпинговите мерки. Поради това с цел да получи положителни доказателства за наличието на заобикаляне Комисията трябваше да прибегне до други източници на информация, които да се използват като налични факти.
 (40)
 Промишлеността на Съюза предостави примери за използвани от китайските износители практики за леко видоизменение на разглеждания продукт, за да може той да попадне в конкретни митнически кодове, които не са предмет на мерките. Тази информация потвърди наличието на различни практики на заобикаляне.
 (41)
 Сдружението на промишлеността на Съюза предостави сертификат от изпитване на внесена проба, в който се посочва, че към покритието е добавен магнезий. Чрез това леко видоизменение продуктът попада под код по ТАРИК, различен от този на разглеждания продукт, и следователно не е обхванат от първоначалните мерки.
 (42)
 Освен това сдружението на промишлеността на Съюза предостави рекламни материали на китайски износител, с които се насърчават продажбите на корозионноустойчиви стомани с покритие, към което е добавен магнезий, като се посочва конкретно, че за този продукт няма да се прилагат антидъмпинговите мерки.
 (43)
 Сдружението на промишлеността на Съюза представи също и информация, от която е видно, че някои вносители са направили опит вносът им да попадне извън обхвата на действащите мерки, например чрез внос на продукт с тънко маслено покритие или на продукт, който е омаслен само няколко метра в началото и в края, включително и в центъра на рулона, докато останалата част на рулона остава пасивирана и следователно подлежи на първоначалните мерки.
 (44)
 С оглед на всички гореспоменати доказателства, които представляват наличните факти по отношение на неоказалите съдействие производители износители, Комисията установи съществуването на практика на заобикаляне по смисъла на член 13, параграф 1 от основния регламент на национално равнище за целия внос на продукта, предмет на разследването, от КНР. Тази практика на заобикаляне се е осъществявала под формата на леко видоизменение на разглеждания продукт, за да може той да попадне в митнически кодове, които по правило не са предмет на мерките.
 (45)
 В допълнение към гореизложеното, други